ພົນເອກ ຟານວັນຢາງ ຕ້ອນຮັບເອກອັກຄະລັດຖະທູດ ອາຟຣິກາໃຕ້ ປະຈໍາ ຫວຽດນາມ
ກປ.ອອນໄລ - ຕອນເຊົ້າວັນທີ 27 ກັນຍາ, ທີ່ສໍານັກງານກະຊວງປ້ອງກັນປະເທດ, ທ່ານພົນເອກ ຟານວັນຢາງ ລັດຖະມົນຕີກະຊວງປ້ອງກັນປະເທດຫວຽດນາມ ໄດ້ຕ້ອນຮັບທ່ານນາງ Vuyiswa Tulelo ເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສ. ອາຟຣິກາໃຕ້ ປະຈໍາ ຫວຽດນາມ.
ທີ່ການຕ້ອນຮັບ, ທ່ານພົນເອກ ຟານວັນຢາງ ເນັ້ນໜັກວ່າ ຫວຽດນາມ ຍາມໃດກໍ່ຖືເປັນສໍາຄັນການພົວພັນກັບອາຟຣິກາໃຕ້; ຕີລາຄາສູງຖານະບົດບາດ, ທີ່ຕັ້ງຂອງອາຟຣິກາໃຕ້ ໃນເວທີສາກົນ, ພາກພື້ນ, ກໍ່ຄືຖືເປັນສໍາຄັນການປະກອບສ່ວນຂອງອາຟຣິກາໃຕ້ ໃນບັນດາການເຄື່ອນໄຫວຮັກສາສັນຕິພາບຂອງ ສປຊ ຢູ່ອາຟຣິກາ.
ໃນຂົງເຂດປ້ອງກັນຊາດ, ອາຟຣິກາໃຕ້ ແມ່ນຄູ່ຮ່ວມມືທີ່ມີປະສິດທິຜົນຂອງຫວຽດນາມ ຢູ່ອາຟຣິກາ. ບົນພື້ນຖານຂໍ້ຕົກລົງກ່ຽວກັບການພົວພັນໃນຂົງເຂດປ້ອງກັນຊາດທີ່ລົງນາມໃນປີ 2006, ການພົວພັນຮ່ວມມືລະຫວ່າງສອງປະເທດກໍາລັງຜັນຂະຫຍາຍໃນບາງຂົງເຂດ ຄື: ແລກປ່ຽນຄະນະຜູ້ແທນ, ທາບທາມຄວາມເຫັນ-ເຈລະຈາ, ກໍ່ສ້າງ, ອຸດສາຫະກໍາປ້ອງກັນຊາດ, ພະລາທິການ, ເສນາຮັກ...
ທ່ານພົນເອກ ຟານວັນຢາງ ເນັ້ນໜັກວ່າ ການພົວພັນຮ່ວມມືດ້ານປ້ອງກັນຊາດ ຫວຽດນາມ-ອາຟຣິກາໃຕ້ ຍັງມີຄວາມສາມາດບົ່ມຊ້ອນພັດທະນາຫຼາຍຢ່າງ, ປາດຖະໜາຢາກໃຫ້ທ່ານນາງ Vuyiswa Tulelo ເອົາໃຈໃສ່ຊຸກຍູ້, ເຮັດໃຫ້ຂົງເຂດຮ່ວມມືທີ່ມີຢູ່ແລ້ວໃຫ້ເລິກເຊິ່ງກວ່າອີກ ແລະຄົ້ນຄວ້າເປີດກວ້າງການຮ່ວມມືໃນບັນດາຂົງເຂດທີ່ມີຄວາມສາມາດບົ່ມຊ້ອນ ເຊິ່ງສອງຝ່າຍມີຄວາມຕ້ອງການ.
ສ່ວນທ່ານນາງ Vuyiswa Tulelo ສະແດງຄວາມປິຕິຊົມຊື່ນເມື່ອເຫັນວ່າການພົວພັນລະຫວ່າງສອງປະເທດໄດ້ມີບັນດາບາດກ້າວພັດທະນາຢ່າງແຮງ, ມຸ່ງໄປເຖິງສັນຕິພາບ, ສະຖຽນລະພາບແບບຍືນຍົງ. ທ່ານນາງ Vuyiswa Tulelo ຢັ້ງຢືນວ່າ ໃນຖານະຕຳແໜ່ງງານຂອງຕົນ ຈະຕັ້ງໜ້າປະກອບສ່ວນເພື່ອຊຸກຍູ້ການພົວພັນລະຫວ່າງສອງປະເທດ, ໃນນັ້ນມີການຮ່ວມມືດ້ານປ້ອງກັນຊາດ.
ໂດຍ: ຈາງຫງວຽນ